CBG บวกเกือบ 4% ลุ้นกำไร Q3 โตแกร่งหลังยอดขายพุ่งต่อเนื่อง
CBG บวกเกือบ 4% ลุ้นกำไร Q3 โตแกร่งหลังยอดขายพุ่งต่อเนื่อง โดยล่าสุด ณ เวลา 11.30 น. ราคาอยู่ที่ 101 บาท บวก 3.75 บาท หรือ 3.86% สูงสุดที่ 101 บาท ต่ำสุดที่ 97.50 บาท มูลค่าซื้อขายที่ 325.76 ล้านบาท 
13 พ.ย. 2560

ผู้สื่อข่าวรายงานว่า ราคาหุ้นบริษัท คาราบาวกรุ๊ป จำกัด (มหาชน) หรือ CBG ล่าสุด ณ เวลา 11.30 น. ราคาอยู่ที่ 101 บาท บวก 3.75 บาท หรือ 3.86% สูงสุดที่ 101 บาท ต่ำสุดที่ 97.50 บาท มูลค่าซื้อขายที่ 325.76 ล้านบาท ขณะที่ดัชนีตลาดหุ้นไทยโดยรวมลบ 0.07%

ด้าน บล.ไอร่า แนะนำ “ซื้อ” CBG ราคาเป้าหมาย 125 บาท/หุ้น ปรับเพิ่มประมาณกำไรสุทธิของ CBG ในปี 60 ขึ้น 21% เป็น 1,578 ล้านบาท มีกำไรต่อหุ้น 1.58 บาท โดยการเติบโตเฉลี่ยของกำไรอีก 3 ปีข้างหน้าที่ 33% และประเมินราคาเหมาะสมปี 61 ที่ 125.00 บาทด้วยวิธี DCF (WACC 7.5%, Terminal growth 3%)
ขณะที่คาดยอดขายต่างประเทศที่ยังคงเติบโตแข็งแกร่งต่อเนื่อง ชดเชยค่าใช้จ่ายที่เพิ่มขึ้นจากการสนับสนุนการแข่งขันฟุตบอล “Carabao Cup” และส่งผลให้ไตรมาส 3/60 ของ CBG มีกำไรสุทธิราว 455 ล้านบาท เติบโต 7% จากไตรมาสก่อน และ 4% จากปีก่อน
โดยเป็นผลจากการเติบโตอย่างต่อเนื่องของยอดขาย โดยเฉพาะต่างประเทศทั้งประเทศจีน และกลุ่มประเทศ CLMV ซึ่งคาดช่วยชดเชยค่าใช้จ่ายที่เพิ่มขึ้นจาก ICUK ประมาณ 15% ในการสนับสนุนการแข่งขันฟุตบอล “Carabao Cup” ที่บันทึกเข้ามาในไตรมาส 3/60 ได้
ทั้งนี้ ยอดส่งออกยังโตต่อเนื่อง อังกฤษเริ่มเห็นแนวโน้มในการเติบโตที่ดี มองยอดขายของ CBG จะยังคงเติบโตได้อย่างแข็งแกร่ง จากยอดขายในจีนที่เติบโตก้าวกระโดด โดยใช้ระยะเวลาเพียงแค่ 4 เดือน แต่สามารถเพิ่มสัดส่วนถึง 16% ของยอดขายทั้งหมดในไตรมาส 2/60 ได้ ซึ่งเป็นผลจาก Partner ในจีนที่ดี และมีประสบการณ์ขายในจีนกว่า 3,000 ล้านกระป๋องต่อปี ประกอบกับยอดส่งออก CLMV เติบโตขึ้นมาอย่างต่อเนื่อง และคาดยังมีศักยภาพในการเติบโต
นอกจากนี้เชื่อว่าการเพิ่มช่องทางการจัดจำหน่ายจำนวนมากในอังกฤษจะช่วยให้ยอดขายค่อยๆ เติบโต และสามารถ Breakeven ได้ในปี 62 ขณะที่คาดว่ายอดขายในประเทศไทยเองก็ยังคงเติบโตต่อเนื่อง ซึ่งเป็นผลจากโมเดลธุรกิจ Cash Vans ที่สามารถกระจายสินค้าทั้งของบริษัทฯ และสินค้ารับฝากขายเข้าถึงกว่า 320,000 ร้านค้าปลีกทั่วประเทศไทย
 